Каравела
Каравелата е вид кораб с платна, като цяло лек и бързоходен. Притежава само една палуба, обикновено 3 мачти, но са съществували и такива с две или четири мачти. Кърмата е плоска.

Каравелата е била подходяща не само за Атлантика, но и за реките. Произходът на този кораб вероятно води началото си от средновековните португалски риболовни кораби, пригодени по това време и за по-далечни пътешествия около Африка. Поради високата си маневреност, бързина и устойчивост, те са били използвани многократно за експедиции в епохата на Великите географски открития. По-късно стават популярни сред пиратите и каперите, които се нуждаят точно от такова плавателно средство.

Постепенно се оформили три вида каравели, които се различават по ветрилното си стъкмяване.

 Каравела-Латина. На всяка мачта има триъгълно ветрило, като на първата е най-голямо, а на последната – най-малко.
 Каравела-Редонда. На първата мачта има четириъгълно ветрило, а на останалите – триъгълни.
 Каравела-Карака. На първата и втората мачта има четириъгълни ветрила, на третата – триъгълно. Имат и две допълнителни четириъгълни ветрила. Първото – под бушприта, второто — на втората мачта над основното ветрило. Тези каравели са с по-високи и дълги кърмови надстройки

Велики географски открития 
По време на Великите географски открития каравелите са широко използвани:

 С каравели Бартоломео Диаш достига южните брегове на Африка през 1486 година.
 Христофор Колумб открива Америка през 1492 година.
 Вашку да Гама достига Индия през 1498 година.
 Експедицията на Фернандо Магелан обикаля Земята през 1519 – 1522 година.

Известни са каравелите, с които плава Христофор Колумб – „Ниня“ и „Пинта“. „Пинта“ е най-бързият от трите кораба и любимият на Колумб. Това е тримачтов кораб, тежащ около 60 тона, с дължина 21 и ширина 7 m, с 26 души екипаж.

Източници 
„Кораби“ – издателство „Отечество“ 1984 г., автор Димитър Павлов. Страници: 40 – 45. Ветроходни кораби

Ветроходни кораби